TARYBOS SPRENDIMAS
2008 m. birželio 3 d.
panaikinantis Sprendimą 2005/185/EB dėl perviršinio deficito Čekijos Respublikoje
(2008/563/EB)
EUROPOS SĄJUNGOS TARYBA,
atsižvelgdama į Europos Bendrijos steigimo sutartį, ypač į jos 104 straipsnio 12 dalį,
atsižvelgdama į Komisijos rekomendaciją,
kadangi:
(1)
Tarybos sprendime 2005/185/EB (1), priimtame Komisijai pateikus rekomendaciją pagal Sutarties 104 straipsnio 6 dalį, buvo nuspręsta, kad Čekijoje susidarė perviršinis deficitas. Taryba pažymėjo, kad 2003 m. valdžios sektoriaus deficitas sudarė 12,9 % BVP (5,9 % BVP atmetus didelę vienkartinę operaciją, susijusią su suteiktomis valstybės garantijomis), t. y. buvo gerokai didesnis nei Sutartyje nustatyta 3 % BVP pamatinė vertė.
(2)
2004 m. liepos 5 d. Taryba, vadovaudamasi Sutarties 104 straipsnio 7 dalimi ir 1997 m. liepos 7 d. Tarybos reglamento (EB) Nr. 1467/97 dėl perviršinio deficito procedūros įgyvendinimo paspartinimo ir paaiškinimo (2) 3 straipsnio 4 dalimi ir remdamasi Komisijos rekomendacija, pateikė Čekijai skirtą rekomendaciją, kad vėliausiai iki 2008 m. būtų panaikintas deficito perviršis. Rekomendacija buvo paskelbta viešai.
(3)
Atsižvelgdama į 2007 m. prognozuojamą didelį nuokrypį nuo biudžeto ir tolesnį deficito perviršį pamatinės vertės atžvilgiu 2008 m., 2007 m. liepos 10 d. Taryba, remdamasi Komisijos rekomendacija, priėmė sprendimą pagal 104 straipsnio 8 dalį, kuriame pareiškė, kad veiksmai, kurių imasi Čekija, nėra tinkami siekiant ištaisyti perviršinį deficitą iki 2008 m. termino (3). 2007 m. spalio 10 d. Taryba, remdamasi Komisijos rekomendacija, pateikė naują rekomendaciją pagal 104 straipsnio 7 dalį, kurioje rekomendavo Čekijai imtis papildomų priemonių siekiant apriboti biudžeto padėties prastėjimą 2007 m. ir pakartotinai patvirtino, kad perviršinis deficitas turi būti ištaisytas vėliausiai iki 2008 m. pabaigos, o Čekijos valdžios institucijos turi imtis veiksmingų priemonių ne vėliau kaip iki 2008 m. balandžio 9 d. Remdamasi tuomet turimomis projekcijomis, Taryba paprašė Čekijos valdžios institucijų užtikrinti, kad struktūrinis balansas (t. y. pagal ciklą pakoreguotas balansas, neįskaitant vienkartinių ir kitų laikinųjų priemonių) 2008 m., palyginti su 2007 m., pagerėtų bent
% BVP.
(4)
Pagal Sutarties 104 straipsnio 12 dalį Tarybos sprendimas dėl perviršinio deficito panaikinamas, kai, Tarybos nuomone, perviršinis deficitas atitinkamoje valstybėje narėje ištaisomas.
(5)
Pagal Sutarties priede pateiktą Protokolą dėl perviršinio deficito procedūros Komisija teikia procedūrai vykdyti reikalingus duomenis. Taikydamos protokolą, pagal 1993 m. lapkričio 22 d. Tarybos reglamento (EB) Nr. 3605/93 dėl Europos bendrijos steigimo sutarties priede pateikto Protokolo dėl perviršinio deficito procedūros taikymo (4) 4 straipsnį valstybės narės du kartus per metus, t. y. iki balandžio 1 d. ir iki spalio 1 d., turi pateikti duomenis apie valdžios sektoriaus deficitą ir skolą ir kitus susijusius kintamuosius.
(6)
Remiantis Komisijos (Eurostato) duomenimis, pateiktais pagal Reglamento (EB) Nr. 3605/93 8g straipsnio 1 dalį, Čekijai pateikus pranešimą iki 2008 m. balandžio 1 d., ir Komisijos tarnybų 2008 m. pavasario prognoze, patvirtinamos šios išvados:
-
valdžios sektoriaus deficitas buvo sumažintas nuo 2,7 % BVP 2006 m. iki 1,6 % BVP 2007 m., t. y. iki Tarybos nustatyto termino buvo mažesnis nei 3 % BVP pamatinė deficito vertė. Siekiant palyginti - 2007 m. kovo mėn. konvergencijos programoje buvo nustatytas 4 % BVP tikslas,
-
nors, ekonomikos augimui viršijus prognozes, pajamos iš mokesčių pranoko lūkesčius, deficito sumažėjimą 2007 m. taip pat paskatino išlaidų ribojimas, visų pirma kompensacijos viešojo sektoriaus darbuotojams ir tarpinio vartojimo išlaidų ribojimas. Didžioji išlaidų mažinimo dalis yra nuolatinė. Apskaičiuota, kad struktūrinis balansas (t. y. pagal ciklą pakoreguotas balansas atmetus vienkartines ir kitas laikinąsias priemones) 2007 m. pagerėjo kiek daugiau nei % BVP,
-
2008 m. pavasario prognozėje 2008 metams prognozuojama, kad deficitas, imantis papildomų išlaidų mažinimo priemonių, įstatymų galią turinčių priemonių socialinėms išlaidoms mažinti ir įvedus mokesčius už dalį sveikatos priežiūros paslaugų, bus sumažintas iki 1,4 % BVP. Pajamos, kaip BVP procentinė dalis, dėl daugelio 2008 m. įgyvendintų mokestinių priemonių iš esmės turėtų likti nepakitusios. Pavasario prognozės atitinka balandžio mėn. fiskaliniame pranešime nustatytą 1,5 % BVP siektiną deficitą. 2009 m. pavasario prognozėje, remiantis prielaida, kad politika nesikeis ir toliau bus ribojamos išlaidos, numatyta, kad deficitas dar sumažės iki 1,1 % BVP. Tai reiškia, kad deficitas patikimai ir tvariai sumažėjo iki žemesnės nei 3 % BVP pamatinės vertės,
-
prognozuojama, kad 2008 m. struktūrinis balansas pagerės apie procentinio punkto BVP, taip pat ir 2009 m., remiantis prielaida, kad politika nesikeis ir toliau bus ribojamos išlaidos. Tai reikia vertinti atsižvelgiant į būtinybę sparčiau siekti vidutinės trukmės biudžeto būklės tikslo, kuris, kaip rekomenduota 2008 m. kovo mėn. Tarybos nuomonėje dėl 2007 m. lapkričio mėn. atnaujintos konvergencijos programos, Čekijai yra 1 % BVP struktūrinis deficitas,
-
valdžios sektoriaus skola ir toliau yra kur kas mažesnė už 60 % BVP pamatinę vertę. Ji sumažėjo nuo 29,4 % BVP 2006 m. iki 28,7 % 2007 m. Pagal 2008 m. pavasario prognozę skolos santykis turėtų toliau mažėti ir iki 2009 m. pabaigos būti mažesnis nei 28 % (jei politika nebus keičiama).
(7)
Tarybos nuomone, perviršinis deficitas Čekijoje buvo ištaisytas, todėl Sprendimas 2005/185/EB turėtų būti panaikintas,
PRIĖMĖ ŠĮ SPRENDIMĄ:
1 straipsnis
Atlikus bendrą vertinimą daroma išvada, kad perviršinis deficitas Čekijoje ištaisytas.
2 straipsnis
Sprendimas 2005/185/EB panaikinamas.
3 straipsnis
Šis sprendimas skirtas Čekijos Respublikai.
Priimta Liuksemburge, 2008 m. birželio 3 d.